Shoyguning munosabati, Ukrainani qayta tiklaydigan Evropa va urushni “qoralagan” Tinkov

Rossiya qo'shinlarining Ukraina hududlariga bostirib kirishi ortidan boshlangan urush 24 fevraldan buyon davom etmoqda. Quyida 19 aprel kuni sodir bo'lgan mazkur mojaroga aloqador asosiy yangiliklarni taqdim etamiz.
Kanada yana 14 nafar “Rossiya rejimining yaqin hamkorlari, jumladan, oligarxlar va ularning oila a'zolari”ga nisbatan shaxsiy sanktsiya joriy qildi.
Yangilangan ro'yxatga quyidagilar kiritilgan: Petr Aven, Oleg Boyko, Mixail Fridman, Mixail Gutseriev, Igor Makarov, Elvira Nabiullina, Sergey Roldugin, Aleksandr Torshin, German xan, Aleksandr Ponomarenko, Katerina Tixonova, Mariya Vorontsova, Mariya Lavrova, Ekaterina Vinokurova.
Gollandiya Ukrainaga zirhli texnika jo'natishini ma'lum qildi. Bu haqda mamlakat bosh vaziri Mark Ryutte Ukraina prezidenti Vladimir Zelenskiy bilan bo'lgan telefon muloqotidan so'ng xabar berdi.
Rossiya Avstriya elchixonasining to'rt nafar xodimini persona non grata deb e'lon qildi. Bu haqda mamlakat Tashqi ishlar vazirligi xabar berdi.
Qayd etilishicha, diplomatlar 24 aprel kuni tugagunga qadar Moskvani tark etishlari kerak.
Rossiyalik milliarder Oleg Tinkov mamlakat harbiylarining Ukrainaga bostirib kirishiga munosabat bildirdi. Bu haqda tadbirkor o'zining Instagram sahifasida post qoldirgan.
“Men bu aqldan ozgan urushdan birorta ham manfaatdor odamni ko'rmayapman! Begunoh odamlar va askarlar o'lmoqda. Generallar o'z qo'shinlari juda yomon holatda ekanini tushundi. Agar mamlakatda hamma narsa yomon, nippotizm va qullik botqog'iga botgan bo'lsa, armiya qanday qilib qilib yaxshi bo'lsin? Kreml rasmiylari yozda nafaqat ular, balki bolalari ham O'rta yer dengiziga bormasligidan hayratda. Ishbilarmonlar qolgan mol-mulkini saqlab qolishga harakat qilmoqdalar… Albatta, Z belgisini chizayotgan ahmoqlar ham bor, lekin ular har qanday mamlakatda aholining 10 foizini tashkil etadi. Ruslarning 90 foizi bu urushga qarshi!” — deb yozgan milliarder.
Evropa Ittifoqi urushdan keyin Ukrainani qayta tiklash bo'yicha xarajatlarning katta qismini qoplaydi. Bu haqda “Bloomberg” o'z manbalariga tayanib xabar berdi.
Qayd etilishicha, buning uchun birdamlik trast fondi yaratiladi. Ushbu fond Ukraina hukumati bilan kelishilgan holda investitsiyalar va islohotlarni moliyalashtiradi.
Jamg'armaning umumiy hajmi hali ma'lum emas, chunki urush hali tugamagan. Ammo nashrning ma'lum qilishicha, gap taxminan yuzlab milliard yevro haqida ketayotgan bo'lishi mumkin.
Ukrainaning Irpen shahrini tiklash uchun milliard dollar kerak bo'ladi. Bu haqda mazkur shahar meri Aleksandr Marushkin ma'lumot berdi.
Ta'kidlanishicha, mablag'ning 850 millioni vayron bo'lgan yoki shikastlangan uy-joy fondini tiklashga, yana 150 millioni shahar infratuzilmasini tiklashga sarflanadi.
Rossiya mudofaa vaziri Sergey Shoygu uch hafta ichida birinchi marta Ukrainadagi urush haqida fikr bildirdi.
Uning aytishicha, Rossiya “DxR va LxRni ozod qilish rejasini izchil bajarmoqda”.
Shoygu shuningdek, AQSh va boshqa G'arb davlatlari urushning borishini imkon qadar “cho'zish” uchun hamma ishni qilayotganini ta'kidlagan.
“xorijiy qurol-yarog' yetkazib berish hajmining ortib borayotgani ularda Kiev rejimini urushga undash niyatini borligini yaqqol ko'rsatib turibdi”, — degan vazir.